**Moldovan tasavallan sosialistipuolue** (PSRM) (romaniaksi *Partidul Socialiștilor din Republica Moldova*) on moldovalainen, venäläismielinen puolue. Moldovan tasavallan sosialistipuolueen puheenjohtajana toimii maan aiempi kauppa- ja talousministeri, taloustieteiden tohtori ja Moldovan tullin johtajana kenraalimajurin arvolla työskennellyt Igor Dodon.

Puolueen edeltäjänä oli Moldovan sosialistipuolue (SPM), joka perustettiin 11. elokuuta 1992. Vuoden 1994 parlamenttivaaleihin se osallistui vaaliliitossa, joka sai 28 edustajapaikkaa. Vuosina 1994–1996 SPM oli maansa hallituksessa. Puolue jakaantui kahdeksi ryhmäksi vuonna 1996. Kesäkuussa 1997 perustettiin Eduard Smirnovin, Veronica Abramciucin ja Valentin Krilovin johdolla Moldovan tasavallan sosialistipuolue. Se on rekisteröity 6. elokuuta 1997. Vuosina 2005–2011 puolue tunnettiin nimellä Moldovan sosialistipuolue "Äiti synnyinmaa" (Partidul Socialiştilor din Moldova «Patria-Rodina», PSMPR tai PSRM).

Marraskuun 2014 parlamenttivaalien vaalimainoksia, kuvan alaosassa Moldovan tasavallan sosialistipuolueen Putin-mainos
Moldovan 101 edustajan parlamentissa puolueella oli kaudella 2010–2014 neljän edustajan ryhmittymä, joka syntyi joidenkin, alkujaan Moldovan kommunistipuolueen (PCRM) ryhmään kuuluneiden kansanedustajien erotessa vaalien 2010 jälkeisestä 42 edustajan ryhmittymästä.

Moldovassa järjestettiin parlamenttivaalit 30. marraskuuta 2014. Osa vaaleja edeltäneistä syksyn 2014 mielipidekyselyistä ennakoi puolueen saattavan ylittää parlamenttivaalien kuuden prosentin vaalikynnyksen. Toisten mukaan Moldovan tasavallan sosialistipuolue jäisi vaalikynnyksen alle. Vaalimainoksissa Venäjä-myönteisen, ja Moldovan integroitumista Euraasiaan ajavat sosialistipuolueen edustajat esiintyivät neuvottelupöydässä Putinin kanssa. Venäjän presidentti on avoimesti ilmoittanut tukensa puolueelle.
Itse vaalissa puolue sai yli 20 % äänistä ja nousi suosituimmaksi puolueeksi. Se sai 24 parlamentin 101 paikasta.

Lähteet
-------

1. 1 2 3 4  Partidul politic "Partidul Socialiştilor din Republica Moldova" (PSRM) parties.e-democracy.md. Viitattu 30.11.2014. (englanniksi)
2. ↑  Igor Dodon izbran predsedatelem Partii sotsialistov  18.11.2011. publika.md.  Arkistoitu 5.10.2019. Viitattu 1.12.2014. (venäjäksi)
3. ↑  Socialist Party of Moldova parties.e-democracy.md. Viitattu 30.11.2014. (englanniksi)
4. ↑  Party of Socialists of the Republic of Moldova (PSRM)
5. 1 2  Maatiedosto Moldova - Poliittinen järjestelmä Ulkoasiainministeriö, formin.finland.fi.  Arkistoitu 30.10.2014. Viitattu 30.11.2014.
6. ↑  Stanislav Secrieru: Can Moldova stay on the road to Europe? (pdf)  January 2014. The European Council on Foreign Relations, ecfr.eu. Viitattu 30.11.2014. (englanniksi)
7. ↑  Sondaj: În viitorul Parlament de la Chişinău ar putea accede şase partide (27.10.2014 julkaistu, mielipidekysely)  27.10.2014. moldova.org. Viitattu 31.10.2014. (romaniaksi)
8. ↑  Sondaj IMAS: PCRM-19,6 %, PLDM-17,2 %, PDM-14,2 %, partidul Patria-8,7 % şi PL-8,5%  22.11.2014. moldova.org. Viitattu 23.11.2014. (romaniaksi)
9. ↑  Victor Chirila: Moldova’s elections: Can a government be formed?  27.11.2014. The European Council on Foreign Relations, ecfr.eu. Viitattu 1.12.2014. (englanniksi)

Aiheesta muualla
----------------

* Puolueen verkkosivut (romaniaksi) (socialistii.md)
* Tribuna - all about politics (in Moldova) (Arkistoitu – Internet Archive) (englanniksi) (romaniaksi) (venäjäksi) (tribuna.md)